**ZÁPIS č. 12**

**Z RIADNEHO ZASADNUTIA SPRÁVNEJ RADY TASR**

**15. decembra 2020 so začiatkom o 15.00 h**

**Prítomní členovia Správnej rady:** Peter Mestický, Árpád Korpás **,** Alena Mezeiová , Ladislav Mikuš, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Peter Mestický. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Informácia o výsledkoch hospodárenia TASR za rok 2020**
2. **Východiská rozpočtu TASR na rok 2021**
3. **Odpis pohľadávky**
4. **Rôzne**

**UZNESENIE č. 26/2020:**

Členovia SR TASR schválili program zasadnutia:

ZA: 5 PROTI: 0 ZDRŽAL SA: 0

**Uznesenie bolo prijaté.**

1. **Informácia o výsledkoch hospodárenia TASR za rok 2020**

GR TASR V. Puchala podrobne informoval členov Správnej rady hospodárení TASR v roku 2020. Na základe predbežných číselných údajov očakáva TASR v roku 2020 plusový výsledok hospodárenia.

Ako uviedol V Puchala, *Tlačová agentúra zostavila svoj návrh rozpočtu príjmov a výdavkov na rok 2020 v zmysle § 5 ods. 5 zákona č. 385/2008 Z. z. o Tlačovej agentúre Slovenskej republiky a o zmene niektorých zákonov v znení neskorších predpisov a v súlade s návrhom príjmov a výdavkov, ktoré TASR v apríli 2019 oznámilo MF SR v súvislosti s prípravou návrhu rozpočtu verejnej správy na roky 2020 až 2022. Vzhľadom na zmeny, ktoré nastali v priebehu roku 2019 bol rozpočet na rok 2020 modifikovaný. Tento rozpočet bol schválený Správnou radou TASR dňa 21.1.2020 uznesením č. 1/2020. Zároveň v mesiaci február, marec a november 2020 bol tento rozpočet upravený vzhľadom na uzatvorenie dodatkov k zmluve vo verejnom záujme a uzatvorenie zmluvy s Ministerstvom zdravotníctva SR na realizáciu projektu „Nebuď otrok drog 6“.*

*V. Puchala informoval o plnení príjmov v zložitom období koronakrízy, ktorá ovplyvnila vzťahy s odberateľmi, kde došlo k poklesu príjmov, ale aj platobnú disciplínu. Zrekapituloval šetriace procesy, ktorými agentúra od marca prešla, vrátane významnej optimalizácie počtu zamestnancov. Hospodárenia ovplyvnili aj vynútené redukcie zahraničných i domácich pracovných ciest, ale i zabezpečenie práce z domu a ochranných pomôcok.*

Členovia Správnej rady TASR po diskusii vzali materiál na vedomie.

**--------------------------------------------------------------------------------------------------------------------------------------**

1. **Východiská rozpočtu TASR na rok 2021**

Ako uviedol V. Puchala*, predkladaný návrh východísk rozpočtu na rok 2021 vychádza z návrhu príjmov a výdavkov MF SR, ktorý bol TASR doručený v súvislosti s prípravou návrhu rozpočtu verejnej správy na rok 2021-2023 v mesiaci august 2020. Vzhľadom na zmeny, ktoré nastali po tomto období bol tento návrh modifikovaný.*

*Návrh je zostavený na úrovni hlavných kategórií a kategórií v štruktúre príjmov a výdavkov platnej rozpočtovej klasifikácie v súlade s Opatrením MF SR z 8. decembra 2004 č. MF/010175/2004-42 v znení neskorších dodatkov, ktorým sa ustanovuje druhová, organizačná a ekonomická klasifikácia.*

*Návrh východísk rozpočtu je spracovaný v súlade so všeobecne záväznými právnymi predpismi a vychádza z informácií a zmien známych v období, kedy sa návrh zostavoval, pri dodržaní zásad hospodárnosti, efektívnosti a účelovosti.*

V. Puchala detailne informoval členov rady o východiskách rozpočtu na rok 2021. Ako uviedol, z *predkladaného návrhu východísk rozpočet Tlačovej agentúry na rok 2021 je zostavený s celkovým prebytkom. Upozornil na riziká, ktoré súvisia so situáciou na trhu i situáciou v spoločnosti.*

*Stav príjmov za predaj spravodajského servisu je závislý na platobnej schopnosti a disciplíne odberateľov, čo môže ovplyvniť vývoj príjmov v mesiaci december 2020 a tým aj konečnú výšku prebytku k 31.12. V prípade zmien bude toto modifikované v návrhu rozpočtu na rok 2021, ktorý bude predložený správnej rade na schválenie v mesiaci január.*

*V. Puchala poukázal na to, že rozpočet počíta so zachovaním zamestnanosti, ktorú už nie je možné ďalej redukovať a s nevyhnutnými položkami na zebezpečenie fungovania redakčného systému a technologického reťazca.*

Správna rada po diskusii vzala materiál na vedomie.

**--------------------------------------------------------------------------------------------------------------------------------------**

1. **Odpis pohľadávky Správnou rad TASR**

GR TASR V. Puchala predložil členom rady na základe §13 ods. 1 k) Zákona č. 176/2004 Z.z. nakladaní s majetkom verejnoprávnych inštitúcií v znení neskorších predpisov návrh na odpísanie pohľadávky spoločnosti SPX TRADING a.s., v likvidácii.

*Dôvod predkladaného návrhu na odpísania pohľadávky:*

Vyhlásenie konkurzu na SPX TRADING a.s. bolo uverejnené v Obchodnom vestníku č. 170/2013 z 04.09.2013. Prihláška pohľadávky bola podaná 15.10.2013.

Stanovisko správcu konkurznej podstaty úpadcu:

*Dňa 9.12.2019 Krajský súd v Bratislave schválil konečnú správu o speňažení majetku z podstaty a o vyúčtovaní odmeny a výdavkov správcu. Uznesenie nadobudlo právoplatnosť 18.1.2020.*

*Konkurz súd nezrušil jedine z dôvodu, že na OS TT prebieha žaloba o určenie, že Slovenská republika je vlastníkom nehnuteľností, ktorú v roku 1999 podal likvidátor a teraz je žalobcom SKP Mgr. P. Korytár po SKP JUDr. Ľ. Novákovi.*

*Oddelení veritelia boli vysporiadaní, PPP čiastočne, nie je majetok, nie je účet a nemajetný konkurz čaká na žalobu na OS TT!  
  
Opakovane som požiadal Krajský súd v Bratislave sp.zn.:7K/231/1997 v konkurznej veci úpadcu SPX   
TRADING, a.s. v likvidácií, Kopčianska 92, 85203 Bratislava IČO: 31396721, o zrušenie konkurzného konania nakoľko už nie sú predpoklady pre konkurz a to v súlade s § 44 ods.1 písm. a/ ZKV v zmysle žiadosti zo dňa 05.02.2020.  Súčasne so zrušením konkurzu, žiadam súd aby rozhodol o zbavení funkcie správcu podľa  s § 44 ods.4 ZKV.*

**Záver:**

**Pohľadávka nebude, podľa vyjadrení správcu, v konkurznom konaní uspokojená,  nakoľko už nie je žiadny majetok. Správca čaká len na rozhodnutie súdu o zrušení konkurzu.**

**Na pohľadávku bola vytvorená opravná položka. Odpis tejto pohľadávky neovplyvní hospodársky výsledok.**

GR TASR predložil Správnej rade všetky dokumenty súvisiace s odpisom pohľadávky.

Následne predseda Správnej rady P. Mestický po diskusii predložil návrh na uznesenie.

**UZNESENIE č. 27/2020:**

**Správna rada TASR súhlasí s odpisom pohľadávky spoločnosti SPX TRADING a.s., v likvidácii**.

ZA: 5 PROTI: 0 ZDRŽAL SA: 0

**Uznesenie bolo prijaté.**

1. **Rôzne**

Predseda Správnej rady TASR Peter Mestický ústne informoval členov rady, že na adresu TASR a na jeho meno bola dňa 11.12.2020 doručená sťažnosť PhDr. Romana Lebedu . Členovia rady sa následne dohodli, že sťažnosť v elektronickej forme bude preposlaná všetkým členom rady, ako aj generálnemu riaditeľovi a zároveň požiadali generálneho riaditeľa TASR o jeho stanovisko aj stanovisko dotknutých osôb – teda vedúcej Domácej redakcie aj regionálneho redaktora. Po obdržaní podkladov prerokuje správna rada TASR sťažnosť a zaujme k nej  stanovisko.

Členovia Správnej rady TASR sa dohodli aj na predbežných termínoch zasadnutí v roku 2021:

19/1, 16/2, 16/3, 13/4, 18/5, 22/6 a 1/7 o 15:00.

Predseda SR TASR P. Mestický v súlade s Rokovacím poriadkom SR TASR ukončil zasadnutie rady.

Bratislava, 15. decembra 2020

Zapísal:

Peter Mestický v.r.